text: To tilskadekomne ved biluheld i Agerskov
  10 august 2015 kl. 10.33
  To personer er bragt til henholdsvis Flensborg Sygehus og Aabenraa Sygehus efter et sammenstød på Gammel Tøndervej i Agerskov.
  To personer er kommet til skade efter et sammenstød i krydset Gammel Tøndervej/ Borglund Bjergvej i Agerskov, siger vagtchefen ved Syd- og Sønderjyllands Politi til TV SYD.
  Uheldet skete, da den ene billist overså sin vigepligt og stødte ind i siden på en anden bil.
  De tilskadekomne er henholdsvis en 25 årig kvinde, der er bragt til sygehuset i Flensborg, og en mandlig billist, der er bragt til Aabenraa sygehus.
  Politiet kan endnu ikke sige noget om, hvor alvorligt de to personer er kommet til skade.
  